runetrust/blame-folketinget-dk huggingface dataset:
Zenia Stampe (RV), 2023-04-21:
Da jeg skulle forberede den her sag, kom den som den sidste i en række fra Dansk Folkeparti, og nu var vi faktisk meget positive over for det forslag, der kom om offentlighedsloven, men så kom det her – undskyld, det er ikke fra Dansk Folkeparti, men Danmarksdemokraterne – og jeg tænkte, at det er vi sikkert imod.
Martin Henriksen (DF), 2011-05-26:
For hvis man nu synes, at udlændingepolitikken suverænt skal bestemmes af det danske Folketing, hvad er der så egentlig til hinder for, at vi får en arbejdsgruppe, som vi kan diskutere hvordan skal sammensættes, til at sidde og kigge på, hvordan vi så rent faktisk kan sikre det, som jeg jo forstår at Venstre faktisk synes kunne være en udmærket idé.
Lene Espersen (KF), 1999-04-09:
Og jeg synes, det er helt rigtigt - og det ligger jo også i det forslag til vedtagelse, som De Konservative er med til at fremsætte sammen med Venstre, CD og regeringspartierne - at man bliver nødt til at tage den fornødne tid til at sammensætte et hold, som der er troværdighed omkring, et hold, der kan løse de opgaver, og vel at mærke et hold, der har gjort sig nogle klare tanker.
Christian H. Hansen (DF), 2007-05-24:
Med hensyn til det her spis mindre, spis mindst – som i øvrigt mange i detailhandelen osv. har sagt, at de ikke bryder sig om, og at der nu er nogen, der vil lancere et GDA-mærke, mens nogen vil have et nordisk mærke – tror ministeren ikke, at forbrugerne bare bliver mere forvirrede af alle de her mærkningsordninger, og at det gør, at ministeren bliver nødt til i den sidste ende at gå ind og få lavet et obligatorisk ernæringsmærke?
Troels Lund Poulsen (V), 2006-01-19:
Men jeg vil gerne her i dag minde om, at det afghanske valg fandt sted i et uvejsomt terræn, i en sønderlemmet nation, hvor man ved det første valg i mands minde var i stand til at fremvise en stemmeprocent, som jeg bestemt mener man kan være tilfreds med.
Lea Wermelin (S), 2017-04-04:
I forhold til det svar, jeg refererer, som kommer fra Skatteministeriet selv, står der jo sort på hvidt, og nu citerer jeg igen: »En afskaffelse af bo- og gaveafgiften for familieejede virksomheder skønnes ikke på sigt at have nævneværdig effekt på beskæftigelsen, idet beskæftigelsen på lidt længere sigt ... bestemmes af arbejdsudbuddet og arbejdsmarkedets funktionsmåde, og at en afskaffelse af arv- og gaveafgiften som nævnt har modsatrettede effekter på arbejdsudbuddet.«
Helge Sander (V), 2008-10-21:
Så skal jeg lige sige til hr. Morten Helveg Petersen, til hr. Ole Hækkerup og fru Hanne Agersnap, at jeg er meget enig i de betragtninger vedrørende en revision, som alle tre ordførere er kommet med, og jeg synes i forlængelse af den debat, vi har haft i forligskredsen, at vi skal sige til hinanden, at vi inden for et par år simpelt hen vil kigge nærmere på, hvad der er kommet ud af dette lovforslag.
Astrid Krag (S), 2013-06-03:
Så vil jeg sige, at det spørgsmål handlede om rigtig mange ting, og det viser jo, hvor afhængige delene i vores sundhedsvæsen er af hinanden, for man kan ikke bare tale om, at der nu skal nedlægges senge på hospitalerne, og så må folk hjem og i øvrigt hænge i telefonen til deres praktiserende læge.
Lars Barfoed (KF), 2013-12-12:
Så jeg kan, og vi kan i Det Konservative Folkeparti have meget sympati for forslagets intention om, at der skal gøres en bedre og mere effektiv indsats, men når der ikke følger penge med, betyder det jo også, at der er folk, som har indbrud i deres hjem, som ikke får en politimand eller -kvinde – en politibetjent – så hurtigt frem som før, at det bliver et mere langvarigt efterforskningsarbejde, fordi der ikke nødvendigvis er de ressourcer til rådighed i politiet til at håndtere indbrudssituationen, eller at folk bliver mere utrygge ved at gå på gaden, fordi der er færre betjente til at patruljere der, fordi de er blevet sat i en særlig enhed, der nu skal tage sig af efterforskningen af ophavsrettighedskrænkelser i stedet for.
Jørgen Arbo-Bæhr (EL), 2006-12-14:
Men før vi nu falder fuldstændig i svime, vil jeg godt bede Venstres ordfører bekræfte over for mig, at det forebyggende arbejde i arbejdsmiljøindsatsen i den nuværende regerings periode er skåret ned med et langt, langt større beløb end de 350 mio. kr., der bliver afsat om året til den her forebyggelsesfond, i og med at man har sløjfet BST-tilslutningen, bare for lige at få det på plads.
Lars Boje Mathiesen (NB), 2020-05-28:
En knap, vi godt kunne have tænkt os at man havde sat ind som ny knap, er en, der gør, at hvis du som kommune har et administrations- og ledelsesomkostningsniveau pr. 1.000 indbyggere, som er lavere end gennemsnittet og de omkringliggende kommuner, som du så skulle bidrage til, så skal du ikke være tvunget til at betale ind.
Jesper Petersen (SF), 2010-01-28:
Faktisk er det jo helt uhørt, at der mellem civiliserede lande, som er partnere, som begge er medlemmer af EU, og som normalt er gode venner, ikke er sådan en dobbeltbeskatningsaftale, altså at vi ikke har en aftale mellem Danmark og Frankrig og også mellem Danmark og Spanien.
Flemming Oppfeldt (V), 2003-12-05:
Sammenfattende må Venstre konstatere, at starthjælpen giver et rimeligt leveniveau, at starthjælpen giver en tilskyndelse til at tage et arbejde, at kommunerne kan bruge de nye »Flere i arbejde«-værktøjer, og at starthjælpen bedre end kontanthjælpen tilskynder til selvforsørgelse.
Thomas Jensen (S), 2010-11-25:
Så derfor er mit næste spørgsmål til Venstres ordfører: Med den aftale, der nu er indgået, om – som det også er nævnt her i lovforslaget – at der kommer ekstra gang renoveringerne i de kommende år, kan Venstres ordfører så sige, sådan cirka hvor stor renoveringspuklen vil være, når den her forligsperiode udløber i 2016?
Lars-Emil Johansen (SIU), 2009-04-24:
Jeg har været politisk ordfører i det Landsting, som nu er sendt hjem efter valgets udskrivelse, og som politisk ordfører har jeg givet udtryk for, at Siumut går ind for et beskatningssystem, der udligner de store forskelle ved indførelse af en såkaldt rigmandsskat.
Henning Hyllested (EL), 2018-04-12:
Nej, men nu blev Moderniseringsstyrelsen jo rent faktisk opfundet, om jeg så må sige, af den tidligere finansminister Bjarne Corydon og vel egentlig med det klare politiske formål, som jo også er udtrykt, som jeg sagde i min ordførertale, i resultatplanerne og årsrapporten fra Moderniseringsstyrelsen fra 2017, hvor der klart står, at Moderniseringsstyrelsen vil gøre løn og arbejdstid i det offentlige til en væsentlig integreret del af udgiftspolitikken.
Mikkel Bjørn (DF), 2024-05-07:
Men jeg tror bare, der sidder mange danskere derude og undrer sig over, at man går ud i en valgkamp og lover lukning af muslimske friskoler, lover en Rwandaløsning, lover et fængsel i Kosovo og lover, at der ikke skal åbnes op for lavtlønnet arbejdskraft, og når man så skal implementere lovgivningen her i Folketinget, gør man det stik modsatte.
Line Barfod (EL), 2010-04-27:
For det er jo en væsentlig del af det, at vores børn skal være med til at lave mad, at de kan være med til at bage boller og skrælle gulerødder og alt det, der gør, at de lærer maden at kende og kan få grundlagt nogle rigtig gode madvaner, som de kan bruge senere.
John Dyrby Paulsen (S), 2015-02-03:
Hvis man læser referatet fra den debat, vi havde her i Folketingssalen sidste år, den 14. januar, om den sikkerhedspolitiske redegørelse for 2013, vil man også kunne se, hvor lidt vi dengang snakkede om de to helt store, afgørende og vigtigste begivenheder i 2014, nemlig Ruslands meget aggressive fremfærd på Krim og i det østlige Ukraine og ISIL's fremfærd i Syrien og Irak.
Line Barfod (EL), 2002-04-19:
Herunder må vi se på problemerne omkring offentlighedsloven, og det at man - ved at privatisere udlicitering i så stort omfang, som man har gjort i Farum, og som er på vej i mange andre kommuner - unddrager en meget stor del af den offentlige forvaltning fra offentlig indsigt.
Villy Søvndal (SF), 2000-04-07:
tror jeg, der er en fjerde gruppe, som bliver ramt af sygdom, arbejdsulykke eller fremadskridende fysisk nedslidning, som man ikke havde forestillet sig, og hvor de dispositioner, man måske havde foretaget 2 år før i form af at købe hus og sådan noget, pludselig ikke er særlig kloge, når man nu står med sygdom.
Tom Behnke (KF), 2012-01-17:
Jeg spurgte meget præcist til det her, fordi vi tidligere i debatten har hørt, at den væsentligste grund til at fremsætte det her forslag i virkeligheden var, at man ønskede at præcisere lovgivningen, så det fremgik tydeligt af bemærkningerne, hvornår det er lovligt, og hvornår det er ulovligt.
Anders Kronborg (S), 2021-03-04:
Så jeg vil spørge fru Pia Kjærsgaard – for jeg kan forstå, at der kommer et ændringsforslag til lovforslaget, og derfor finder jeg det også nyttigt at få nogle bud på det – om, hvordan en sådan obligatorisk mærkningsordning i givet fald håndhæves.
Keld Albrechtsen (EL), 2000-10-27:
Derfor skal vi selvfølgelig også - det er også en bemærkning til den radikale ordfører - være omhyggelige med at se på, hvad de offentlige indtægter så bruges til i forbindelse med finansloven. Og under den forudsætning, at der findes en fornuftig løsning på det spørgsmål - pengenes anvendelse skal jo også være fornuftig - vil Enhedslisten naturligvis kunne støtte det her forslag. Vi har heller ingen betænkeligheder med hensyn til at udvide promilleafgiftsfondens anvendelsesområde, men igen selvfølgelig under forudsætning af, at vi så kan have en rimelig grad af sikkerhed for, at de penge, der anvendes, anvendes i en fornuftig miljømæssig og økologisk retning, som også hr. Touborg var inde på.
Birthe Rønn Hornbech (V), 2003-02-07:
Området for loven er meget vidtgående, som det fremgår af bestemmelsens § 2, men det betyder altså ikke, at enhver udlænding eller person af en bestemt race kan påberåbe sig, at han ikke bliver ligebehandlet, medmindre forskelsbehandlingen netop skyldes nationalitet og race.
Kristian Thulesen Dahl (DF), 2021-12-21:
Og når man ser på den begåede handling, er vi så ikke også enige om, at Socialdemokratiets holdning i 2016, også jævnfør det, jeg citerede før, op til rigsretssagens indgang, var som følger, hvor hr. Dan Jørgensen den 25. januar 2016 sagde: Barnebrude i Danmark – jeg troede, det var løgn, da jeg hørte det, det er selvsagt helt uacceptabelt, og det skal stoppes nu?
Rosa Lund (EL), 2020-06-02:
Det ændrer jo ikke på, at jeg synes, at man skal foregribe den situation, f.eks. ved at hjælpe i nærområderne, f.eks. ved at sikre, at vores udviklingsbistand er meget stærkere, end den er i dag, og f.eks. ved at tage flere kvoteflygtninge.
Per Kaalund (S), 2004-02-24:
Men jeg mener, at det må afvente de forhandlinger, der er, og bliver det her - den finansielle sektor - et selvstyreanliggende, er det helt klart, at så ligger ansvaret og forpligtelserne på Færøerne, og så er den danske regering for så vidt ude af den sag. Men jeg mener, at det er den skillelinje, der skal lægges i det.
Tobias Grotkjær Elmstrøm (M), 2024-04-23:
I Danmark har vi siden 1991 givet et tydeligt signal til omverdenen om, at vi støtter børns rettigheder, gennem Folketingets ratificering af FN's børnekonvention, et signal, som er styrket gennem de mange børnepolitiske aftaler, der er udarbejdet gennem tiden.
Merete Riisager (LA), 2013-05-30:
Men det er også vigtigt, at man også i Dansk Folkeparti husker sig selv på den balance, der skal være i tingene, for når man f.eks. glæder sig over en arbejdsmarkedsydelse, som betyder, at alle dem, der arbejder, over skatten skal betale mennesker for ikke at arbejde, samtidig med at der kommer mange udlændinge til Danmark og tager de job, som disse danskere så ikke vil tage, f.eks. i landbruget eller i gartneribranchen eller i hotelbranchen, så er det lige præcis, man glemmer, hvad det er for en balance, og at det er arbejdet, der skaber værdien.
Lars Barfoed (KF), 2007-03-28:
Jeg vil bare bede hr. Holger K. Nielsen om at bekræfte, at situationen før opløsningen af Sovjetunionen var mindst lige så slem, som den er nu, for ikke at sige værre, for der var jo slet ikke nogen form for demokrati og slet ikke nogen tilløb til det, ikke engang anerkendelse af demokrati og menneskerettigheder.
Nick Hækkerup (S), 2020-05-20:
Jamen en af grundene til, at kommissionen blev valgt som undersøgelsesform, er jo netop, som Ombudsmanden selv i et brev af 8. april gjorde opmærksom på til Udlændinge- og Integrationsministeriet, at der vil kunne foreligge materiale, hvis nærmere betydning kun kan fastlægges ved egentlig afhøring af de involverede enkeltpersoner.
Trine Torp (SF), 2022-01-13:
Det er klart, at man også skal kende økonomien, når man fremsætter et lovforslag – det her er jo kun et beslutningsforslag – og det er sådan set et fint nok princip, og særlig med det, som ordføreren siger til sidst, om, at man også medregner, hvad det koster at lade være.
Mette Frederiksen (S), 2020-04-21:
Jeg mener, at en af de største socialpolitiske katastrofer, der igennem tiden har været i det her land, er, at der er mennesker, der af forskellige årsager – der har været forskellige konjunkturer og lovgivninger – ikke har fået lov til at gå ind og være en del af arbejdskraften.
Erling Bonnesen (V), 2007-05-23:
Tak for anerkendelsen af, at der nu er sat mange gode ting i gang, både organisatorisk, programmæssigt og pengemæssigt i det program, vi kører frem med nu, men det lyder en lille smule selvmodsigende, når ordføreren så også siger, at vi skal gøre sådan, sådan og sådan.
Peter Skaarup (DF), 1999-04-08:
, og her kan det altså ikke nytte noget, at undskyldningen hver eneste gang er, at lige nøjagtig det emne kan man ikke sende ud. Min opfordring skal altså være, at man selvfølgelig specielt i de partier, der går ind for folkeafstemninger, overvejer, om man ikke på et eller andet tidspunkt skal få hul på bylden, for ellers får vi aldrig folkeafstemninger i Danmark ud over om de her få spørgsmål, som man stemmer om i dag.
Katrine Daugaard (LA), 2025-03-11:
Er det ordførerens oplevelse, at de kvalitetsstandarder, der ligger på sundhedsområdet – f.eks. på stofmisbrugsområdet – simpelt hen gør, at folk bliver behandlet ens, og at man ikke kan hjælpe dem ud af deres misbrug, på grund af at der er kvalitetsstandarder?
Peter Kofod (DF), 2018-11-01:
Jeg skal ikke lægge skjul på, at jeg har ventet på det her lovforslag rigtig længe, at jeg har glædet mig til, at vi skulle førstebehandle det, og at jeg glæder mig til, at vi skal behandle det i Retsudvalget, og at jeg selvfølgelig også glæder mig til, at vi får det vedtaget – forhåbentlig – og at det træder i kraft.
Lene Espersen (KF), 2003-01-22:
Punkt 2, som jeg redegjorde for, selv om det ikke hører under mit område, men som burde være spørgerne bekendt, da det jo er et emne, der optager spørgerne ekstremt meget, er de ændringer af udlændingeloven, som er blevet gennemført, hvor der er indført helt særlige regler i udlændingeloven om personer på tålt ophold, ganske som både Venstres og De Konservatives medlemmer af Folketinget sagde før valget. Det følger af disse regler, at personer på tålt ophold skal tage ophold på et bestemt indkvarteringssted, nemlig i praksis Center Sandholm, som vi sagde, medmindre helt særlige grunde taler derimod. Der må man erkende, at i diskussionen om den irakiske hærchef har man valgt at sige, at en af de særlige grunde, der kunne være til, at han ikke fysisk opholder sig i Center Sandholm, men et andet sted i Danmark, men naturligvis under de givne sikkerhedsforanstaltninger, man nu skønner nødvendige, f.eks. er familiære årsager. Jeg mener, det er helt og fuldstændigt fornuftigt, at man i udlændingeloven har indført en bestemmelse om helt særlige grunde.
Frederik Vad (S), 2025-05-22:
Der bliver på Facebook, Instagram og fra talerstolen her kommunikeret ud i landet om, at der er en gruppe af partier, som er blevet enige om at fastfryse pensionsalderen, og som har fundet ud af, hvordan det skal gøres, og som bare står og råber og skriger på, at Socialdemokratiet skal komme over, og det så kan blive gennemført i morgen.
Pia Adelsteen (DF), 2014-04-29:
Må jeg så ikke også bare sige, at jeg også en gang imellem, når vi har de her EU-debatter, ville ønske, at man ikke bare lænede sig tilbage og pr. automatik trak det der svar: Det kan vi jo ikke gøre noget ved, for vi er medlem af en klub, der hedder EU, og ergo kan vi ikke ændre noget.
Mai Mercado (KF), 2024-04-26:
For det andet ødelægger banders aktiviteter vores unges fremtid – unge, som bliver draget ind i bandekultur, lokket af løfter om magt og penge; lillebrødre, der forfølger den samme vej, den samme kriminelle vej som deres storebrødre, og som desværre alt for ofte ender med at ødelægge deres liv, hvor de bliver fanget i en spiral af vold og kriminalitet.
Aage Frandsen (SF), 2002-05-07:
Jeg har bare fået at vide, at nogle kloge advokater mener, det er sådan, og ud fra de betragtninger vil jeg godt have, at skatteministeren forholder sig til det, og hvis ikke skatteministeren præcis kan forholde sig til det - og det har jeg forståelse for hvis han ikke kan - vil jeg gerne have, at det går tilbage til udvalget, sådan at vi kan stille spørgsmål af skriftlig art, for det er problematisk, hvis man fra regeringens side gennemfører en lovgivning, hvor det efterfølgende viser sig, at det burde man ikke have gjort, fordi det skulle være godkendt i EU.
Frank Jensen (S), 2000-12-07:
Beslutningsforslaget fra Venstre og Det Konservative Folkeparti pålægger regeringen inden udgangen af dette folketingsår at fremsætte de nødvendige forslag til lovændringer og foretage de fornødne ændringer i de administrative forskrifter med henblik på at indføre straksdomme efterfulgt af straksafsoning for debuterende kriminelle unge under 23 år, således at de forhindres i at hænge fast i kriminalitet. Jeg er enig med forslagsstillerne i, at det er vigtigt at sætte hurtigt og konsekvent ind over for unges kriminalitet, helst inden den unge låses fast i en kriminel løbebane.
Jørn Pedersen (S), 1998-12-04:
Jeg vil godt sige til det næste forslag - omkring ungesatsen - hvor flere jo siger, at det er en grov forringelse, at unge nu mister retten til en højere ydelse efter 18 måneders beskæftigelse, at man til gengæld kan sige, at de mennesker jo har retten til at melde sig ind i en a-kasse og dermed faktisk sikre sig, at de får en langt højere ydelse end den, de kan få i kontanthjælpssystemet.
Maria Reumert Gjerding (EL), 2017-03-02:
Jeg er lidt ked af, at jeg ikke blev krediteret som en af dem, der havde været med til at modarbejde den her landbrugspakke – vel at mærke ikke for at genere denne minister eller den tidligere minister, men fordi vi havde at gøre med en landbrugspakke, der kunne være til skade for vores natur og vores miljø.
Poul Nyrup Rasmussen (S), 1999-10-05:
Et udvalg under Justitsministeriet forventes i løbet af 1999 at komme med en indstilling om, hvilke lovgivningsmæssige ændringer der bør foretages for, at man i forbindelse med sygdomsforsikringer m.v. kan give forsikringstagere en rimelig beskyttelse i tilfælde, hvor det senere viser sig, at forsikringstageren allerede var syg, da forsikringen blev tegnet.
Hans Christian Schmidt (V), 2007-03-20:
Med det ændringsforslag, jeg har stillet vedrørende skovbruget, opnår skovbruget og skovbrugerne mulighed for at ansøge om tilskud på lige fod med jordbrugerne, når der under landdistriktsordningens akse 1 er tale om ens foranstaltninger for jordbrug og skovbrug.
Jeppe Jakobsen (DF), 2015-11-16:
Jeg skal derfor meddele, at Dansk Folkeparti går konstruktivt til beslutningsforslaget og ser frem til udvalgsbehandlingen, hvor vi ønsker en grundig belysning af mulighederne for at sikre danskerne den bedst mulige behandling, men at vi ikke kan støtte beslutningsforslaget, som det ligger nu.
Jørgen Arbo-Bæhr (EL), 2007-03-02:
Da vi i oppositionen sidste år sagde, at det ikke var godt nok; da vi sagde, at der bl.a. var brug for, at man fik bedre muligheder for at komme uden for asylcentrene, og at der bl.a. var brug for, at de afviste asylansøgere og ikke mindst børnefamilierne fik mere plads, lød det på regeringen og Dansk Folkeparti nærmest, som om vi var gået fuldstændig amok.
Lars Christian Lilleholt (V), 2017-01-25:
Afskaffelsen af PSO-afgiften vil også hjælpe geotermien på vej, da det vil gøre det mere attraktivt at bruge eldrevne varmepumper, som er en nøgleteknologi for geotermiske anlæg i Danmark på grund af temperaturen i den geotermiske energi herhjemme.
Meta Fuglsang (SF), 2009-05-13:
Det, rapporten også tager fat på, er at beskrive det, der er sket indtil nu, dvs. indsatsen på boligområdet gennem 25 år, altså indsatsen gennem længere tid, end både den nuværende og den forrige regering har siddet; en indsats, der næppe har været kendt, og som man ikke har taget sig af i mange år.
Tom Behnke (FP), 1997-11-06:
Og det er vigtigt, at der er en meget bred vifte af botilbud til de ældre, men det er sandelig også vigtigt, at plejehjemmene bliver bevaret, og at man får udbygget også den type boliger for de ældre. Så kan jeg ikke lade være med at nævne de senildemente, som jo egentlig også hører under denne forespørgselsdebat, men dem synes jeg slet ikke ministeren har nævnt noget om, og jeg synes, vi i al for lang tid har hørt, at lægerne gerne vil være bedre til at stille diagnosen med hensyn til, om man nu også er senildement, eller det er noget andet, der gør sig gældende.
Hans Christian Schmidt (V), 2002-05-22:
Det gælder både for så vidt angår de direkte nettoudgifter forbundet med udvidelsen samt for spørgsmål om videreførelsen af førtiltrædelsesindsatsen og indsatsen i forhold til EU's nye nabolande i Øst. Europa-Kommissionen fremlagde i januar 2002 udkast til overordnede rammer for forhandlingerne om kapitlerne landbrug og strukturfonde og budget.
Peter Hummelgaard (S), 2024-02-06:
Jeg kan i hvert fald komme i tanker om rigtig mange eksempler, hvor det er forfatningsdomstole eller højesteretter rundtomkring i den vestlige verden, der enten har langsommeliggjort eller blokeret for helt nødvendige og i øvrigt rigtige politiske fremskridt rundtomkring i verden.
Keld Albrechtsen (EL), 2001-01-31:
Jeg må indrømme, at jeg har lidt den mistanke, at det nok ender med en hvidbog, der siger, at der selvfølgelig skal være en ny forfatning i 2004, men jeg spørger bare: Hvad kunne det tænkes, at der var til os i den hvidbog?
Sophie Løhde (V), 2023-04-26:
Der er masser af steder, vi har faglige uenigheder i vores sundhedsvæsen, men vi må insistere på, at det er sundhedsmyndighederne – i det her tilfælde den øverste sundhedsfaglige myndighed – som har ansvaret for at udarbejde den pågældende behandlingsvejledning, der i øvrigt aktuelt er under revision.
Esben Lunde Larsen (V), 2014-03-11:
Ja, nu er det jo faktisk svært at vide, hvordan ministerens evner udi EU er, når vi står i den situation, vi står i, men på papiret har ministeren da i hvert fald erfaring med det EU-mæssige system, så det er da muligt, at vi får noget ud af det på sigt.
John Dyrby Paulsen (S), 2012-01-19:
Derfor klinger det jo også hult, når vi hører det ene eksempel på kritik efter det andet af det her finanslovforslag, når man ikke engang i sit ændringsforslag forsøger at ændre på det eller kommer med sit eget bud på det, men bare henviser til, at man lavede et forslag i august 2011 – for næsten 6 måneder siden – og så lader det være ved det.
Jakob Axel Nielsen (KF), 2010-05-25:
Derfor er det en underlig uorden, at man går ud af forligslokalet og siger: Det her stemmer vi for, vi har indgået et forlig, vi er glade for det, og i øvrigt så kommer og siger: Men ansvarsfrit vil vi gerne have noget mere, så derfor foreslår vi sådan og sådan og sådan.
Kim Edberg Andersen (DD), 2025-02-04:
Men vil ministeren garantere, at der vil være et driftigt ålefiskeriet, såfremt der er et marked for det naturligvis – jeg regner med, at Venstre stadig væk går ind for markedskræfterne – og at man ikke kommer til politisk med alle mulige andre undskyldninger at ødelægge ålefiskeriet?
Flemming Kofod-Svendsen (KRF), 2000-12-13:
Jeg kan bekræfte, at hr. Jan Petersens forståelse er hundrede procent identisk med Kristeligt Folkepartis egen forståelse af det stillede forslag, som har nr. 539, og jeg kan kun tilslutte mig hr. Thulesen Dahls bemærkninger til de to områder: besparelsen, som kom, og hvor nu Dansk Folkeparti vil fjerne den besparelse på henholdsvis 320 mio. kr. og 200 mio. kr. Vi er helt enige i sigtet, vi mangler bare pengene.